Document ID: /fineweb-2-swissfilter-quality_10-filterrobots/filtered/01440.jsonl.gz/14

Venäjästä tuli elokuussa Maailman kauppajärjestö WTO:n jäsen. Mitä ovat jäsenyyden konkreettiset vaikutukset yrityksille Suomessa, muualla EU:ssa ja Venäjällä? Korkean tason puheenvuoroja ja asiantuntijoiden paneelikeskustelua voi seurata suorana lähetyksenä ja keskusteluun voi osallistua Twitterissä perjantaina 7. syyskuuta.
Millainen jäsen Venäjästä tulee Maailman kauppajärjestöön? Miten kehittyvät EU:n ja Venäjän kahdenväliset kaupallistaloudelliset suhteet Venäjän WTO-jäsenyyden jälkeen? Mitkä ovat yksityissektorin odotukset ja tärkeimmät Venäjän kauppaa koskevat kysymykset?
Näihin ja moniin muihin kysymyksiin esitetään näkemyksiä ja vastauksia ulkoasiainministeriön ja Elinkeinoelämän keskusliitto EK:n järjestämässä korkean tason seminaarissa ”EU – Russia Trade and Economic Relations: WTO Accession and Beyond” perjantaina 7. syyskuuta 2012.
Seminaaria isännöi Eurooppa- ja ulkomaankauppaministeri Alexander Stubb. Muina puhujina esiintyvät kauppakomissaari Karel De Gucht sekä Maksim Medvedkov Venäjän talouskehitysministeriöstä. Medvedkov oli Venäjän WTO-pääneuvottelija. Paneelikeskustelijat ovat korkean tason elinkeinoelämän ja virkamiehistön edustajia Venäjältä, komissiosta, Suomesta ja muualta EU:sta.
Tilaisuus on englanninkielinen (tulkkaus englanti-venäjä-englanti). Tilaisuutta voi seurata suorana verkosta alkaen kello 10.00. Tilaisuus päättyy klo 12.50.
Keskusteluun voi osallistua Twitterissä hashtagilla #EURussiaWTO. Paneelikeskustelun aikana käytössä on Twitterseinä. Kommentteihin ja kysymyksiin voi siis saada panelisteilta vastauksia.